### NN 136/2025 (5.11.2025.), Zakon o izmjenama i dopunama Zakona o službi u oružanim snagama Republike Hrvatske

HRVATSKI SABOR

2012

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O SLUŽBI U ORUŽANIM SNAGAMA REPUBLIKE HRVATSKE

Proglašavam Zakon o izmjenama i dopunama Zakona o službi u oružanim snagama Republike Hrvatske, koji je Hrvatski sabor donio na sjednici 24. listopada 2025.

Klasa: 011-02/25-02/79
 Urbroj: 71-10-01/1-25-2
 Zagreb, 30. listopada 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O SLUŽBI U ORUŽANIM SNAGAMA REPUBLIKE HRVATSKE

Članak 1.

U Zakonu o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.) u članku 1. stavak 2. mijenja se i glasi:

»(2) Služba u Oružanim snagama je obavljanje Ustavom Republike Hrvatske (u daljnjem tekstu: Ustav), zakonom i drugim propisima uređenih vojnih i drugih stručnih poslova koji se u Oružanim snagama obavljaju kao temeljno vojno osposobljavanje, kadetska služba, djelatna vojna služba, služba pričuvnog sastava i služba državnih službenika i namještenika.«.

Članak 2.

U članku 5. stavak 1. mijenja se i glasi:

»(1) Ročnik je vojna osoba na temeljnom vojnom osposobljavanju tijekom kojeg se vojnom obukom osposobljava za obnašanje vojničkih dužnosti u Oružanim snagama.«.

Članak 3.

Članak 6. mijenja se i glasi:

»(1) Službenik je osoba koja u Oružanim snagama obavlja poslove iz djelokruga Oružanih snaga koji obuhvaćaju i obavljanje informatičkih poslova, općih i administrativnih, planskih, materijalno-financijskih, računovodstvenih i sličnih poslova.

(2) Namještenik je osoba koja u Oružanim snagama radi na pomoćno-tehničkim i ostalim poslovima čije je obavljanje potrebno radi obavljanja poslova Oružanih snaga.«.

Članak 4.

U članku 25. stavak 2. mijenja se i glasi:

»(2) Mirnodopski sastav Oružanih snaga čine djelatne vojne osobe, službenici i namještenici, pričuvnici pozvani na službu u Oružane snage, ugovorni pričuvnici, kadeti te ročnici koji su pristupili temeljnom vojnom osposobljavanju.«.

Stavak 3. briše se.

U dosadašnjem stavku 4., koji postaje stavak 3., riječi: »iz stavaka 2. i 3. ovoga članka« zamjenjuju se riječima: »iz stavka 2. ovoga članka«.

Dosadašnji stavak 5. postaje stavak 4.

Članak 5.

U članku 26. podstavak 1. mijenja se i glasi:

» – ročnici – upućivanjem na temeljno vojno osposobljavanje«.

Članak 6.

Članak 27. mijenja se i glasi:

»(1) U skladu s potrebama službe za popunu slobodnoga ustrojbenog mjesta raspisuje se javni natječaj za prijam u kadetsku službu, prijam vojnika/mornara, časnika, vojnih specijalista s tržišta rada te službenika i namještenika.

(2) Određena ustrojbena mjesta mogu se popunjavati djelatnim vojnim osobama, vojnim specijalistima, službenicima i namještenicima na temelju rezultata internog oglasa.

(3) Za obavljanje poslova i zadaća posebno važnih za obranu ministar obrane može iznimno primiti u službu osobu u status djelatne vojne osobe, vojnog specijalista odnosno službenika i namještenika i bez raspisivanja javnog natječaja.

(4) Prijedlog izbora kandidata iz stavaka 1. i 2. ovoga članka utvrđuje povjerenstvo Ministarstva obrane koje imenuje ministar obrane.«.

Članak 7.

Naslov iznad članka 28. i članci 28. i 29. brišu se.

Članak 8.

Naslov iznad članka 30. mijenja se i glasi: »Odluka o temeljnom vojnom osposobljavanju«.

Članak 30. mijenja se i glasi:

»(1) Odlukom o temeljnom vojnom osposobljavanju ročniku se uređuje služba u Oružanim snagama i određuju njegova prava i obveze.

(2) Odluka iz stavka 1. ovoga članka nije upravna stvar.«.

Članak 9.

Naslov iznad članka 33. mijenja se i glasi: »Plan i postupak prijma u Oružane snage«.

Članak 33. mijenja se i glasi:

»(1) Prijam u djelatnu vojnu službu provodi se prema broju i strukturi za prijam utvrđen godišnjim planom prijma osoblja koji u skladu s potrebama Oružanih snaga na prijedlog ministra obrane donosi Vlada Republike Hrvatske.

(2) Planom iz stavka 1. ovoga članka obuhvaća se i prijam službenika i namještenika u Oružane snage.

(3) Plan iz stavka 1. ovoga članka izrađuje se na temelju potreba Oružanih snaga koje iskazuje Glavni stožer.

(4) Na temelju plana iz stavka 1. ovoga članka provodi se postupak privlačenja, oglašavanja i odabira kandidata za prijam u službu.

(5) Način privlačenja, oglašavanja i odabira te postupak provedbe javnog natječaja i internog oglasa pravilnikom propisuje ministar obrane.«.

Članak 10.

Članak 36. mijenja se i glasi:

»(1) Osoba može biti primljena kao vojnik/mornar u djelatnu vojnu službu kada osim općih uvjeta za prijam ispunjava i sljedeće posebne uvjete:

– srednjoškolsko obrazovanje

– najviše navršenih 30 godina života do kraja kalendarske godine u kojoj se prima u službu

– uspješno završen program dragovoljnog vojnog osposobljavanja ili uspješno završen program temeljnog vojnog osposobljavanja.

(2) Iznimno od stavka 1. podstavka 1. ovoga članka, osoba može biti primljena kao vojnik/mornar u djelatnu vojnu službu ako ima osnovnoškolsko obrazovanje uz uvjet da do isteka prvoga ugovora o vojničkoj službi uz potporu Ministarstva obrane završi srednjoškolsko obrazovanje.

(3) Osoba iz stavka 2. ovoga članka prvi ugovor o vojničkoj službi na određeno vrijeme potpisuje s Ministarstvom obrane za vrijeme trajanja srednjoškolskog obrazovanja.

(4) Godišnjim planom prijma osoblja iz članka 33. stavka 1. ovoga Zakona mogu se odrediti i dodatni kriteriji za prijam vojnika/mornara ovisno o rodu, službi, vojnostručnoj specijalnosti.

(5) Odabirni postupak za prijam vojnika/mornara propisuje se pravilnikom iz članka 34. stavka 2. ovoga Zakona.«.

Članak 11.

U članku 43. stavku 1. podstavak 2. mijenja se i glasi:

» – odslužen vojni rok ili uspješno završen program dragovoljnog vojnog osposobljavanja ili uspješno završen program temeljnog vojnog osposobljavanja ili uspješno završen program obuke za kadete«.

Članak 12.

U članku 47. stavku 1. podstavak 2. mijenja se i glasi:

» – da je zdravstveno sposoban za obavljanje poslova radnog mjesta na koje se prima«.

Članak 13.

U članku 48. oznaka stavka 1. briše se.

Stavak 2. briše se.

Članak 14.

U članku 53. stavku 1. podstavak 2. mijenja se i glasi:

» – kada postoji poseban interes službe koji se mora kod svakog novog rasporeda posebno obrazložiti«.

Iza stavka 4. dodaju se stavci 5. i 6. koji glase:

»(5) Ustrojbeno mjesto čija je popuna potrebna, a koje se ne može popuniti odgovarajućom djelatnom vojnom osobom, može se popuniti rasporedom službenika ili namještenika odgovarajućeg stupnja obrazovanja za poslove iz članka 6. ovoga Zakona koji su u skladu s poslovima toga ustrojbenog mjesta, čiji raspored može trajati do dvije godine.

(6) Službenici i namještenici raspoređeni na ustrojbena mjesta djelatnih vojnih osoba za vrijeme obavljanja dužnosti imaju prava i obveze kao i djelatne vojne osobe na tim dužnostima.«.

Članak 15.

U članku 75. stavak 6. briše se.

Dosadašnji stavak 7., koji postaje stavak 6., mijenja se i glasi:

»(6) Mirovanje službe iz stavaka 1., 3., 4. i 5. ovoga članka upravne su stvari.«.

Članak 16.

Članak 78.a mijenja se i glasi:

»(1) Pripadnici Oružanih snaga izabrani u znanstveno-nastavna radna mjesta koji izvode nastavu za potrebe Oružanih snaga mogu zasnovati radni odnos sa Sveučilištem obrane i sigurnosti »Dr. Franjo Tuđman« tako da u Oružanim snagama odnosno Sveučilištu obrane i sigurnosti »Dr. Franjo Tuđman« obavljaju poslove s nepunim radnim vremenom i da njihovo puno radno vrijeme iznosi najviše 48 sati tjedno.

(2) Ministarstvo obrane i Sveučilište obrane i sigurnosti »Dr. Franjo Tuđman« sporazumom će urediti provedbu stavka 1. ovoga članka o izvođenju nastave.«.

Članak 17.

U članku 83. stavku 1. podstavku 3. zarez i riječi: »a unutar nje intergranska zapovjedno-stožerna škola za promicanje u čin brigadira/kapetana bojnog broda« zamjenjuju se riječima: »i čin brigadira/kapetana bojnog broda«.

Članak 18.

U članku 84. stavak 4. mijenja se i glasi:

»(4) Brigadir/kapetan bojnog broda upućuje se na četvrtu razinu slijedno-rastuće časničke izobrazbe najkasnije u kalendarskoj godini u kojoj navršava 55 godina života. Na četvrtu razinu slijedno-rastuće časničke izobrazbe može se uputiti pukovnik/kapetan fregate najranije u kalendarskoj godini u kojoj navršava dvije godine u činu i najkasnije u kalendarskoj godini u kojoj navršava 52 godine života.«.

Iza stavka 5. dodaje se novi stavak 6. koji glasi:

»(6) Ako se na četvrtu razinu slijedno-rastuće časničke izobrazbe iz stavka 5. ovoga članka upućuju službenici, za vrijeme izobrazbe zadržavaju pravo na plaću svojeg radnog mjesta s kojega su upućeni na izobrazbu.«.

Dosadašnji stavci 6., 7. i 8. postaju stavci 7., 8. i 9.

Članak 19.

U članku 97. stavku 1. podstavku 5. riječi: »intergransku zapovjedno-stožernu školu« zamjenjuju se riječima: »slijedno rastuću časničku izobrazbu treće razine«, a riječi; »bez završene intergranske zapovjedno-stožerne škole« zamjenjuju se riječima: »bez završene slijedno-rastuće izobrazbe treće razine«.

Članak 20.

U članku 120. stavku 1. riječi: »Djelatne vojne osobe i kadeti« zamjenjuju se riječima: »Vojne osobe«.

U stavku 2. riječi: »djelatne vojne osobe« zamjenjuju se riječima: »vojne osobe«.

Članak 21.

Iza članka 130. dodaje se članak 130.a koji glasi:

»Članak 130.a

Odredba članka 130. ovoga Zakona odgovarajuće se primjenjuje i na ročnike na temeljnom vojnom osposobljavanju.«.

Članak 22.

Iza članka 132. dodaje se članak 132.a koji glasi:

»Članak 132.a

(1) U svrhu rješavanja stambenog pitanja i poticanja zadržavanja u službi, djelatne vojne osobe mlađe od 45 godina života mogu ostvariti pravo na potporu za stambeno zbrinjavanje.

(2) Podrobniji uvjeti, mjerila i postupak pružanja potpore vezano uz stambeno zbrinjavanje djelatnim vojnim osobama pravilnikom propisuje ministar obrane.«.

Članak 23.

U članku 133. iza stavka 13. dodaje se novi stavak 14. koji glasi:

»(14) Prebivalište odnosno boravište djelatne vojne osobe u smislu ovoga Zakona je prebivalište odnosno boravište u skladu s odredbama zakona kojim se uređuje prebivalište i boravište hrvatskih državljana.«.

Dosadašnji stavci 14., 15. i 16. postaju stavci 15., 16. i 17.

Članak 24.

Iza članka 137. dodaje se članak 137.a koji glasi:

»Članak 137.a

(1) Ročnik na temeljnom vojnom osposobljavanju ima pravo na plaću umnoška koeficijenta u visini od 90 % vrijednosti koeficijenta osobnog čina vojnika/mornara i osnovice za izračun plaće za vojnika/mornara.

(2) Zaposleni ročnik na temeljnom vojnom osposobljavanju kojem prava iz radnog odnosu miruju u skladu sa zakonom kojim se uređuju radni odnosi, ostvaruje pravo na naknadu u visini plaće iz stavka 1. ovoga članka.«.

Članak 25.

Članak 138. mijenja se i glasi:

»(1) Osnovna plaća djelatne vojne osobe uvećat će se za 8 % djelatnim vojnim osobama koje imaju akademski stupanj magistra znanosti odnosno za 15 % djelatnim vojnim osobama koje imaju akademski stupanj doktora znanosti, ako to nije uvjet za obavljanje poslova ustrojbenog mjesta, ali se odnosi na područje kojim se djelatna vojna osoba bavi u okviru poslova svojeg ustrojbenog mjesta.

(2) Osnovna plaća djelatne vojne osobe uvećat će se za 8 % djelatnim vojnim osobama koje su završile sveučilišni specijalistički studij i stekle akademski naziv sveučilišnoga specijalista, ako to nije uvjet za obavljanje poslova ustrojbenog mjesta, ali se odnosi na područje kojim se djelatna vojna osoba bavi u okviru poslova svojeg ustrojbenog mjesta.

(3) Pravo na uvećanje osnovne plaće za 8 % ostvaruju i djelatne vojne osobe koje su završile četvrtu razinu slijedno-rastuće vojne izobrazbe i stekle inozemnu visokoškolsku kvalifikaciju koju je u svrhu stručnog priznavanja priznala nadležna agencija za znanost i visoko obrazovanje u Republici Hrvatskoj.«.

Članak 26.

Iza članka 140. dodaje se članak 140.a koji glasi:

»Članak 140.a

Odredbe članka 140. ovoga Zakona odgovarajuće se primjenjuju i na ročnike na temeljnom vojnom osposobljavanju.«.

Članak 27.

U članku 145. riječi: »u visini 85 % osnovne plaće« zamjenjuju se riječima: »u visini 90 % osnovne plaće«.

Članak 28.

Iza članka 149.a dodaje se članak 149.b koji glasi:

»Članak 149.b

Odredbe članaka 142., 147., 148., 149. i 149.a ovoga Zakona odgovarajuće se primjenjuju i na ročnike na temeljnom vojnom osposobljavanju.«.

Članak 29.

Iza članka 154. dodaje se članak 154.a koji glasi:

»Članak 154.a

Odredbe članaka 153. i 154. ovoga Zakona odgovarajuće se primjenjuju i na ročnike na temeljnom vojnom osposobljavanju.«.

Članak 30.

U članku 155. ispred riječi: »Djelatnim« dodaje se oznaka stavka: »(1)«.

Iza stavka 1. dodaje se stavak 2. koji glasi:

»(2) Odredba stavka 1. ovoga članka odgovarajuće se primjenjuje i na ročnike na temeljnom vojnom osposobljavanju.«.

Članak 31.

U članku 159. stavku 1. podstavku 12. riječi: »elementarne nepogode« zamjenjuju se riječima: »prirodne nepogode«.

Iza stavka 3. dodaje se novi stavak 4. koji glasi:

»(4) Odredbe stavka 1. postavaka 2. i 3. ovoga članka odgovarajuće se primjenjuju i na ročnike na temeljnom vojnom osposobljavanju.«.

Dosadašnji stavak 4. postaje stavak 5.

Članak 32.

U članku 180. stavku 2. riječ: »ročnicima« i zarez brišu se.

Članak 33.

U članku 181. stavku 1. točki 3. riječi: »u iznosu od 500,00 do 1.500,00 kuna«, zamjenjuju se riječima: »u iznosu od 100,00 eura do 300,00 eura«.

Iza stavka 4. dodaje se stavak 5. koji glasi:

»(5) Za stegovni postupak ročnika može se izreći odgovarajuća stegovna kazna iz stavka 1. ovoga članka, s time da se stegovni postupak mora provesti po hitnom postupku najkasnije u roku od 30 dana od pokretanja stegovnog postupka.«.

Članak 34.

U članku 205. stavku 1. točka 9. mijenja se i glasi:

»9. na temelju rješenja ministra obrane o prestanku službe zbog potreba službe u skladu sa zakonom kojim se uređuju prava iz mirovinskog osiguranja djelatnih vojnih osoba, s posljednjim danom kalendarske godine u kojoj:

– general/admiral ima navršenih 60 godina života

– brigadir/kapetan bojnog broda ima navršenih 58 godina života

– pukovnik/kapetan fregate ima navršenih 57 godina života

– bojnik/kapetan korvete ima navršenih 56 godina života

– satnik/poručnik bojnog broda, natporučnik/poručnik fregate i poručnik/poručnik korvete ima navršene 54 godine života

– časnički namjesnik ima navršenih 56 godina života

– stožerni narednik ima navršenih 55 godina života

– nadnarednik ima navršene 54 godine života

– narednik, desetnik i skupnik ima navršene 53 godine života«.

Točka 14. mijenja se i glasi:

»14. kada je osuđena na kaznu zatvora ili kaznu dugotrajnog zatvora ili djelomičnu uvjetnu osudu za kazneno djelo danom saznanja za pravomoćnost presude, osim ako joj je pravomoćnom presudom izrečena uvjetna osuda ili joj je kazna zatvora zamijenjena radom za opće dobro«.

Točka 17. mijenja se i glasi:

»17. kada je tijekom službe osuđena na kaznu zatvora za kazneno djelo koje je zapreka za prijam, danom saznanja, osim ako joj je pravomoćnom presudom izrečena uvjetna osuda ili joj je kazna zatvora zamijenjena radom za opće dobro«.

Stavak 5. mijenja se i glasi:

»(5) Iznimno od stavka 1. točke 9. ovoga članka, djelatnu vojnu osobu zbog potreba službe ministar obrane može zadržati u službi najduže do dvije godine iako su ispunjeni uvjeti iz stavka 1. točke 9. ovoga članka.«.

Iza stavka 6. dodaju se stavci 7. i 8. koji glasi:

»(7) Djelatnoj vojnoj osobi iz stavka 1. točke 14. ovoga članka kojoj je izrečena uvjetna osuda, a sud donese odluku o opozivu izrečene uvjetne osude, služba prestaje danom saznanja za pravomoćnost odluke o opozivu uvjetne osude.

(8) Djelatnoj vojnoj osobi iz stavka 1. točke 14. ovoga članka kojoj je kazna zatvora zamijenjena radom za opće dobro, a sud donese odluku kojom određuje izvršenje kazne zatvora u neizvršenom dijelu ili u cijelosti, služba prestaje danom saznanja za pravomoćnost odluke o izvršenju izrečene kazne zatvora.«.

Članak 35.

Iza članka 207. dodaje se članak 207.a koji glasi:

»Članak 207.a

Ročniku na temeljnom vojnom osposobljavanju služba prestaje istekom roka na koji je primljen na temeljno vojno osposobljavanje, ako mu služba ne prestane ranije na drugi način propisan ovim Zakonom.«.

Članak 36.

U članku 214. stavku 6. riječ: »stručni« briše se.

PRIJELAZNE I ZAVRŠNE ODREDBE

Članak 37.

(1) Pravilnike donesene na temelju ovlasti iz članka 33. stavka 5., članka 34. stavka 2., članka 120. stavka 3. i članka 139. stavka 6. Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.) i odluku donesenu na temelju ovlasti iz članka 149.a Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.) ministar obrane uskladit će s odredbama ovoga Zakona u roku od 90 dana od dana stupanja na snagu ovoga Zakona.

(2) Ministar obrane donijet će pravilnik iz članka 22. ovoga Zakona u roku od 90 dana od dana stupanja na snagu ovoga Zakona.

Članak 38.

Ročnici zatečeni na dragovoljnom vojnom osposobljavanju na dan stupanja na snagu ovoga Zakona do završetka programa dragovoljnog vojnog osposobljavanja ostvaruju prava i obveze u skladu sa Zakonom o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.).

Članak 39.

Djelatna vojna osoba koja je do dana stupanja na snagu ovoga Zakona stekla pravo iz članka 138. stavaka 1. i 2. Zakona o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.) i koja ima stečeni akademski stupanj odnosno akademski naziv koji nije uvjet za obavljanje poslova ustrojbenog mjesta i ne odnosi se na područje kojim se djelatna vojna osoba bavi u okviru poslova svojeg ustrojbenog mjesta, zadržava pravo na navedeni dodatak do prestanka službe.

Članak 40.

Izdvajanje djelatnih vojnih osoba do 31. prosinca 2025. provodit će se u skladu sa Zakonom o službi u Oružanim snagama Republike Hrvatske (»Narodne novine«, br. 73/13., 75/15., 50/16., 30/18., 125/19., 155/23., 158/23. i 14/24.) i Planom izdvajanja osoblja za 2025. godinu, klasa: 112-01/25-03/1, urbroj: 512-01-25-13, od 5. veljače 2025.

Članak 41.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/64
 Zagreb, 24. listopada 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.